JAHR | Vol. 9/1 | No. 17 | 2018 


Pregledni članak / Review Article 
Zaprimljen / Received: 5. 7. 2017. 


https://doi.org/10.21860/j.9.1.3 


Dubravka Šimunović*, Vedrana Nucak** 


Logoterapijsko sagledavanje autonomije 
palijativnog bolesnika 


SAŽETAK 


U Hrvatskoj i drugim tranzicijskim zemljama skrb za palijativnog bolesnika prolazi 
kroz promjene. U novije vrijeme sve više se zagovara multidisciplinarni pristup 
koji ima za cilj kvalitetu palijativnog bolesnika podići na višu razinu. Dosadašnji 
paternalistički odnos liječnik - bolesnik preuzima model temeljen na autonomiji 
bolesnika. Logoterapija unutar modela autonomije pronalazi znakovito mjesto 
i važnost. Svaka osoba ima pravo izbora, autonomiju sagledavanja i pronalaženja 
odgovora zašto i kako prihvatiti osobnu patnju tijekom bolesti. Sagledavanje 
bolesnika kroz dimenziju duhovnosti znači prepoznavanje njegovih unutarnjih 
vrijednosti uz neizostavno poštovanje njegovih uvjerenja bez obzira na trenutačno 
stanje ili krajnji ishod kronične, teške i neizlječive bolesti. 

Ključne riječi: palijativni bolesnik, model autonomije bolesnika, logoterapija, 
duhovnost 


1. Uvod 


Logoterapija se velikim dijelom temelji na antropološkom razumijevanju pojedinca 
koji uz tjelesnu te kognitivnu posjeduje i duhovnu dimenziju. Od pamtivijeka 
čovjek se propitkuje koji je smisao postojanja ako u konačnici mora napustiti svijet 
i ostaviti sve što je stvarao. Uz navedeno, dodatno otežavajuće je stanje bolesti - koja 
je kod nekih neizlječiva, teška i nosi smrtni ishod. Terminalna faza bolesti za većinu 
bolesnika stanje je koje definiraju kao svojevrsni oblik patnje kroz koji prolaze. 

Kroz povijest se posezalo za sugestivnim metodama kako bi se iz duše odagnalo zlo, 
dok su filozofsko-etički uzori trebali pripomoći da se učini nadvladivom životna 
sudbina pojedinca. Mističnost je psihoterapiji otežavala znanstveni pristup bolesnom 
pojedincu. Oduvijek je znanost utemeljena na činjenicama pokušavala pronaći 
racionalna rješenja i objašnjenja za iracionalno ponašanje osobe u trenucima patnje 
uslijed teške i/ili neizlječive bolesti. 


Od doba čarobnjaštva, demagogije, okultizma i fanatizma trebalo je vremena i napora 
da bi se stanje kroz koje prolazi terminalni bolesnik sagledalo na višoj znanstvenoj 
razini. Psihoterapija utemeljena na znanstvenim činjenicama, koliko god da je u 
skladu s novim spoznajama, kao da, dobivajući na znanstvenosti, pomalo gubi na 
čovječnosti. Na tržištu psihoterapije zamjećuje se opći metež ideja koje pokušavaju 
balansirati između starih i novih ideja, između istine i nagađanja, tražeći uporište u 
čvrstim i mjerljivim kriterijima. U moru psihoterapijskih škola teško je procijeniti tko 
i kako zagovara prava i potrebe palijativnog bolesnika za autonomijom od trenutka 
postavljanja dijagnoze do smrtnog ishoda bolesti. 


2. Logoterapija i palijativna skrb 


Dijalektička istraživanja psihologije i psihoterapije temelje se na starim tezama koje 
zagovaraju analizu pojedinca na temelju unutarnjih i vanjskih odrednica koje su 
deterministički koncipirane. Anamnestički podaci iz kojih se može očitati pozitivna 
obiteljska anamneza malignih neoplazmi u pozadini donosi statistički pouzdane 
pokazatelje koji predodređuju i u konačnici određuju trenutačno stanje osobe i krajnji 
ishod. Promatrajući iz perspektive objektivnog i opetovanog stanja koje se ponavlja 
kroz rodovsko stablo osobe (maligne neoplazme u obitelji) sam ishod, odnosno kraj 
nameće se više kao pravilo nego izuzetak. 


Determinističkim zakonima suprotstavio se bečki psihijatar Viktor Frankl koji je, uz 
uvažavanje psihosocijalne i psihofizičke strukture osobe, naglasak stavio na duhovnu 
dimenziju (1). 


Prema Franklu duhovna dimenzija svojevrstan je oblik ljudske slobode koji ne 
podliježe determinističkim zakonitostima (2). 


Važno je istaknuti Franklovo poimanje slobode. On ne govori o slobodi ni od čega. 
Niti jedna osoba nije slobodna od svojih tjelesnih i psihičkih uvjeta. Frankl zagovara 
misao o slobodi za nešto - o slobodnom stavu pojedinca prema uvjetovanosti. Svaka 
osoba ima pravo izbora i autonomiju sagledavanja i pronalaženja odgovora zašto i 
kako sagledati osobnu patnju kroz stanje bolesti. Razlikovanje sudbinskih faktora 
te mogućnost zauzimanja slobodnog stava i djelovanja osnovna su karakteristika 

Franklove logoterapije (3). Palijativni bolesnik vođen iskusnom rukom logoterapeuta 
ima priliku imogućnost, umjesto očajničkogsagledavanja bolesti, otkriti pristupačnost 
slobodnog prostora. Vrijednost duhovne slobode, kao sastavnice logoterapijske 
skrbi za palijativnog bolesnika, nailazi na odobrenje holističke medicine i njezinih 
zagovornika. Čovjekova motivacija ne temelji se izričito na zadovoljavanju potreba jer 
ona može biti podvrgnuta kriterijima viših vrednota. Te vrednote duhovne slobode 
odlučivanja Frankl naziva ,volja za smislom“ (4). 


Gledajući s tradicionalnog medicinskog stajališta, palijativnom bolesniku potrebno 
je osigurati medicinske uvjete. Prema stajalištu psihoterapijske škole koju zagovara 
Frankl, svaka osoba neovisno o zdravstvenom stanju ima duhovnu dimenziju 
koja je često zanemarena. Osobe kod kojih je zbrinuta duhovna dimenzija teže 
transcendenciji uzdižući se iznad ljestvice vlastitih potreba, dajući smisao i značenje 
trenucima nepodnošljive patnje. 


Autonomiju palijativnog bolesnika treba sagledavati kroz individualni prostor 
slobodnog odlučivanja (5). Zasigurno će bezizgledno stanje vezano uz neizlječivu 
bolest teško potaknuti pojedinca da pronađe cilj kojemu je vrijedno težiti. Ali u 
takvim i sličnim situacijama ostaje mogućnost izbora stava koji bolesnik može zauzeti. 


3. Duhovnost kao konstruktor značenja 


Duhovnost možemo sagledati kroz traženje smisla, svrhe i načina kojima doživljavamo 
trenutak, sebe, druge i date okolnosti (6). 


Autori koji su istraživali pojam duhovnosti definiraju duhovnost kao konstruktor 
kojeg čini koncept smisla i vjere (7). Vjera i vjerovanje u transcendentno nije ništa 
drugo nego promišljanje o nečemu što je više od samoga sebe (8). 


Vjera i vjerovanje u transcendentne snage kao sastavnice duhovnosti ne moraju 
izričito nositi značenje vjeroispovijesti, ona može sadržavati vjerska i ne-vjerska 
obilježja koja pojedincu daju osobno značenje, osjećaj mira i zadovoljstva (9). Veza 
između religije i zdravlja puno je slabija od veze koju ima duhovnost u odnosu 
na smisao i zdravstvene ishode. Istraživanje koje su proveli Singer i suradnici (8) 
pojašnjavanju značenje ,duhovnog mira “ za palijativnog bolesnika kao jednog od 
važnih prediktora hospicijske skrbi. Moadel i suradnici (9) navode da 51 % bolesnika 
ima potrebu prevladati strahove, 41 % ima potrebu za pomoći u pronalaženju nade, 
40 % traži smisao u životu, 40 % mir, dok 39 % traga za duhovnim resursima. Prema 
brojnim istraživanjima duhovnost je nesporni prediktor kvalitetne skrbi u palijativnih 
bolesnika. Bai i Lazenby sustavno su istražili literatu koja se temelji na deskriptivnim 
korelacijskim studijamakojeukazujuna multivarijantnu povezanostizmeđu duhovnog 

blagostanja i kvalitete života u rasponu od 44 do 8805 terminalnih bolesnika. 
Većina studija bilježi pozitivnu povezanost (u rasponu od 0,36 do 0,70) između 
ukupne duhovne dobrobiti i kvalitete života, koja nije jednaka fizičkom, društvenom, 
emocionalnom i funkcionalnom blagostanju (10). Duhovna dobrobit - duhovno 
blagostanje štiti od depresije, beznađa i želje za umiranjem (11). Psihosocijalna 
pomoć zasigurno može pridonijeti poboljšanju psihosocijalnog ishoda vezanog uz kraj 
života. Značaj duhovnosti oduvijek se sagledavao kao jedan od načina promatranja 
osobe. Kanadska radna terapija, kao i njihov model okupacijskog izvođenja, smješta 
duhovnost unutar središta, kao suštinu samog pojedinca (12). Duh se promatra kao 
istinsko ja, kao nešto što pokušavamo izraziti u svakom našem djelovanju. Budući da 
su ljudi duhovna bića, svaki pojedinac vrednuje se kao jedinstvena osoba (12). Pogled 
na ljude kao duhovna bića znači prepoznavanje njihovih unutarnjih vrijednosti i 
poštovanje njihovih uvjerenja bez obzira na sposobnosti, dob ili druge karakteristike 


(14). 


Prema Franklu duhovnost je manifestacija višeg ja, u svojim radovima naglašava 
važnost razumijevanja duhovne smjernice ili višeg cilja koji za osobu može imati 
ljekovito značenje tijekom prolaska kroz teške životne prilike (16). Hoće li osoba 
izabrati ovaj princip korištenja mogućnosti izbora ovisi o njezinoj uključenosti u 
stanje bolesti kao životne krize. Za neke je duhovnost religijska vizija, za druge je ona 
manje jasna i prisutna je kao osjećaj smisla ili značenje. 


IDEJE O DUHOVNOSTI 


urođen smisao za vlastito ja 


kvaliteta postojanja, jedinstvenosti i ljudskosti 


izražavanje volje, poriva i motivacije 


- izvor samodeterminacije i osobne kontrole 


- putokaz za izražavanje izbora 


Tablica 1. Ideje o duhovnosti (15). 


U teškim trenucima bolesti pojedinci se susreću s novim načinima postojanja i 
činjenja. Za palijativnog bolesnika osobno značenje bolesti određuje kvalitetu života 
neovisno o samoj težini bolesti i krajnjem ishodu (17). 

4. Tragična trijada 


Palijativni bolesnici oboljeli od malignih bolesti često postavljaju pitanje o smislu 
patnje, što je i jedan od krucijalnih problema. Frankl je govoreći o tragičnoj trijadi 
(patnja, krivnja i smrt) rekao: “Važno je kako se čovjek prilagođava nepromjenjivoj 
sudbini. On može patnju, krivnju i smrt pretvoriti u nešto pozitivno, u postignuće.“ 


(19) 


Tim je mislima Frankl postavio temelje onome što se danas u znanosti naziva 
»posttraumatski rast“. Svi mi patimo, osjećamo krivnju i suočeni smo sa smrću. To je 
za čovjeka sudbinsko. Patnja kojoj je pridružena krivnja prethodi strahu od umiranja 
i smrti (19). U situacijama patnje izazvane teškim, neizlječivim i smrtnim ishodom 
terapeut traži način kako pomoći bolesniku i njegovoj obitelji. U literaturi se sve 
više spominje pristup usmjeren na pojedinca, koji zagovara važnost usmjeravanja 
medicinske skrbi prema osobi i njezinim trenutačnim potrebama (15). 


Palijativni bolesnik, da bi se mogao nositi s tragičnom trijadom koja se veže uz 
osnovnu bolest, traži utjehu kako u obitelji tako i u zdravstvenom timu. 


Logoterapija zagovara mobilizaciju ,prkosne moći duha“ pacijenta koja je više od 
tjelesne i psihološke sile - ona uklanja zapreke i rješava teškoće kada pacijent zauzme 
stav ,ja sam puno više od moje bolesti“. 


Neovisno o simptomima i problemima, svaki čovjek ima slobodu izbora - hoće 
li se prepustiti patnji, nemilosti bolesti ili će zauzeti pozitivan stav. Kao jedna od 
logoterapijskih tehnika koristi se ,paradoksna intencija“ (15) koja je ušla u povijest 
psihoterapije. 


Frankl navodi da ,pacijent odsada želi i preuzima upravo ono čega se plaši. Jednom 
riječju, time onemogućujemo strah iz očekivanja.“ (16) Bolesnik koji strahuje biva 
metodički potican da se vlastitim tjeskobama ruga i to tako da na paradoksan način 
pobuđuje želju za predmetom svoga straha (16). 


5. Prikazi slučaja 


Za primjer može poslužiti kliničko iskustvo autorice teksta u radu s kronično bolesnim 
i neizlječivim bolesnicima. Jedna od pacijentica u razgovorima često je isticala svoj 
odnos prema bolesti kroz partnerski odnos sljedećim riječima: ,Imam vjernog 

i odanog partnera po imenu Chron. Divno se slažemo, skloni smo obostranom 


uvažavanju, što kvalitetu našeg života čini iz godine u godinu sve boljom.“! 


U svrhu praktičnog uvida u neke od logoterapijskih tehnika može poslužiti sljedeći 
prikaz slučaja. Bolesnik u dobi od 45 godina, nakon što mu je priopćena loša vijest, 
biva upućen na logoterapiju. Uslijedili su redoviti susreti s logoterapeutom, a na 
jednom od posljednjih susreta bolesnik izjavljuje: 


“Više se ne bojim svoga straha. Znam da moram umrijeti i to je to. Mogu samo 
odlučiti kako da odem. Imam još par obaveza koje želim izvršiti prije potpunog 
gubitka kontrole nad svojim svakodnevnim životom. Miran sam i spokojan, to mi je 


važno koliko i lijekovi protiv bolova.“? 


Strah od smrti zbog teške bolesti prisutan je kod većine terminalnih bolesnika (20). 


Prema Franklu, strah kao jedno od temeljnih obilježja emocionalnog stanja 
terminalnih bolesnika spada u područje sudbinskog. Svaki bolesnik ima mogućnost 
izbora hoće li se bojati ili ne. Drugim riječima, smrtni ishod zbog teške i neizlječive 
bolesti stanje je koje se ne može promijeniti. Distanciranje od osjećaja straha uz 
minimalnu količinu humora može rezultirati paradoksnom formulom. U konačnici 
i humor može biti oblik ,prkošenja duha“ koji nekim pojedincima pomaže ublažiti 


bol zbog vlastitih slabosti uvjetovanih stanjem teške i neizlječive bolesti. 


4. Zaključak 


Palijativna skrb novijeg vremena pokušava pronaći metode kojima bi se, uz osnovno 
medicinsko liječenje, kvaliteta života palijativnih bolesnika podigla na višu razinu. 
Multidisciplinarni tim ima važnu ulogu u brizi za svakog bolesnika (21). Logoterapija 
ima za cilj, uvažavajući autonomiju osobe, pomoći pojedincu otkriti i boriti se za 
individualno ispunjenje smisla, neovisno o težini bolesti, patnje i straha od smrtnog 
ishoda te očuvati dostojanstvo ljudskoga života do posljednjeg daha. 

68 


Logotherapeutic Observation of the 
Autonomy of a Palliative Care Patient 


SUMMARY 


In Croatia and other transition countries, care for a palliative patient is undergoing changes. 
Recently there is a growing multidisciplinary approach that aims at raising the quality of 
palliative care patient to a higher level. Ihe physician-patients paternal relationship now 
assumes a model based on patient's autonomy. Logotherapy within the autonomy model finds 
a significant place and importance. Everyone has the right to choose, autonomy to look at 
and find answers to why and how to accept personal suffering during the illness. Perceiving 
patients through the dimension of spirituality means recognizing their inner values with the 
inevitable respect for their beliefs regardless the current state or ultimate outcome of chronic, 
severe and incurable disease. 


Keywords: palliative care patient, model of the patients autonomy, logotherapy, spirituality. 


